Výbuch rakety v Poľsku v roku 2022

15. novembra 2022 okolo 15:40 miestneho času pri poľskej Przewodów (Gmina Dołhobyczów) došlo k výbuchu rakety, ktorá usmrtila dvoch ľudí. K incidentu došlo počas ruských útokov na ukrajinské mestá a energetické infraštruktúru. Bol to prvý incident počas ruskej invázie na Ukrajinu, keď raketa (oproti predchádzajúcim incidentom bezpilotných lietadiel, napr. pád Tu-141 pri Záhrebe) vystrelená ukrajinskou armádou dopadla a explodovala na území štátov NATO. Ukrajina pôvodne obvinila z útoku na Poľsko Rusko. Spojené štáty, ktoré mali v priestore hliadkujúce lietadlá radarového dozoru tvrdili, že išlo pravdepodobne o raketu protivzdušnej obrany vypálenú ukrajinskými silami na prichádzajúcu ruskú raketu, čo neskôr v septembri 2023 potvrdila aj poľská prokuratúra, ktorá uviedla, že výbuch spôsobila nekontrolovaná raketa protivzdušnej obrany systému S-300.

Dedina Przewodów, ktorá je súčasťou obce Gmina Dołhobyczów leží na východe Lubelského vojvodstva, približne 9 km západne od poľsko-ukrajinskej štátnej hranice. Incident nastal počas štvrtej vlny ruských raketových útokov na Ukrajinu, ktoré ruské ozbrojené sily spustili 10. októbra 2022 v rámci ruskej invázie na Ukrajinu.

 Súvislosti 
K výbuchu došlo v deň, keď ruská armáda intenzívne bombardovala infraštruktúru po celej Ukrajine. 15. noveber 2022 bol dovtedy najrozsiahlejší útok. Podľa ukrajinského velenia vzdušných síl ruské sily 15. novembra odpálili na Ukrajinu 96 kusov rôznych typov zbraní. Išlo o letecké a námorné riadené strely (Ch-555 a Ch-101 a Kalibr), riadené strely Ch-59, útočné bezpilotné lietadlá Geran-1 a -2 a bezpilotné lietadlá Orlan-10 a Orion. Podľa časopisu Forbes stojí len jedna raketa Kalibr 6,5 milióna dolárov a raketa Ch-101 13 miliónov dolárov. Ekonomická Pravda alebo Epravda (ukrajinsky Економічна правда) vypočítala, že Rusko pri útoku na Ukrajinu 15. novembra 2022 vynaložilo na zbrane pol až jednu miliardu amerických dolárov.

Raketa 5-W-55 ukrajinskej protivzdušnej obrany systému S-300 nezasiahla cieľ a nebola ani automaticky zničená, ale preletela ukrajinsko-poľskú štátnu hranicu a dopadla na dedinku Przewodów, kde v miestnom poľnohospodárskom podniku práve dvaja pracovníci Bogusław Wos a Bogdan Ciupek parkovali traktor s obilím do sušičky obilia. Obaja muži na mieste zahynuli.

Ich pohreby sa konali v nasledujúcich dňoch.

 Informácie o incidente 
O incidente zrejme ako prvé médium informovalo regionálne Rádio Lubin. Približne o 17:54 uviedlo vyjadrenie hovorcu Okresného veliteľstva Hasičského zboru v Hrubieszowie staršieho kapitána Marcina Lebiedowicza, ktorý tvrdil, že v sušiarni v Przewodówe došlo k výbuchu následkom ktorého na mieste zahynuli dve osoby (Bogusław Woś a Bogdan Ciupek), pričom príčina výbuchu zatiaľ nie sú známa. Neskôr rádio doplnilo, že „[z] prvých správ sprostredkovaných príslušníkmi Okresného veliteľstva Hasičského zboru vyplývalo, že došlo k výbuchu traktora, ktorý vyšiel na váhu v areále sušiarne obilia“, no od miestnych obyvateľov už malo správy o prelete dvoch rakiet ponad dedinu. Prvotné správy prebralo a rozpracovalo poľské Radio Zet, ako aj ďalšie médiá. Krátko po 20:00 publikovala správu o incidente tlačová agentúra Associated Press, ktorá sa okrem informácií od poľských médií zakladala na vyjadrení nemenovaného vysokopostaveného amerického spravodajského dôstojníka potvrdzujúcom pád dvoch ruských rakiet na územie Poľska, ako aj na vyjadrení ďalšej osoby, ktorá uviedla, že „zjavne ruské rakety dopadli do Poľska približne 15 míľ [24 km] od ukrajinskej hranice“.. Archivovaná verzia prostredníctvom Internet Archive Wayback Machine. O deň neskôr agentúra svoju správu opravila tak, že išlo len o jednu raketu ruskej výroby.

Okolo 21:00 mimoriadne zasadal Výbor vlády Poľskej republiky pre bezpečnosť a obranu a krátko po tom na tlačovom brífingu so základnými informáciami vystúpil hovorca poľskej vlády Piotr Müller a riaditeľ Úrad národnej bezpečnosti Jacek Siewiera, ktorí potvrdili, že poľskí štátni predstavitelia o tejto veci intenzívne rokujú s partnermi z Organizácie Severoatlantickej zmluvy (NATO) a so Spojenými štátmi, pričom medzi možnými krokmi je aktivizovanie článku 4 Severoatlantickej zmluvy. Ministerstvo obrany Ruskej federácie už v tom čase poprelo, že by vykonávalo raketové nálety na ciele pri ukrajinsko-poľskej hranici..

V septembri 2023 poľské vyšetrovanie potvrdilo verziu, že išlo o dopad ukrajinskej protilietadlovej strely.

 Referencie 

Kategória:Rusko-ukrajinská vojna
Kategória:2022 v Poľsku